Vermiste Pta-ma se selfoon weer aktiefMadelein Murray en haar seun, Hanco. Foto: Facebook Die 61-jarige ma van Madelein Murray (40), die sakevrou van Pretoria wat al langer as ŉ jaar vermis word nadat sy glo deur vloedwater meegesleur is, sit met nog meer vrae oor haar dogter se raaiselagtige verdwyning ná onlangse verwikkelinge. Murray was die eienaar van Scrap Zone Recyclers, ŉ skrootwerf in Pretoria se middestad. Sy is die ma van vier seuns en ŉ dogter, tussen ses en 20 jaar oud. Murray was glo saam met haar oudste seun, Hanco (20), in sy wit Nissan Skyline toe vloedwater die motor op 11 November 2016 omstreeks 03:00 ná swaar reën op die laagwaterbrug in Flowerstraat, Capital Park, meegesleur het. Hanco het destyds gesê hy het bestuur toe ŉ fratsgolf die motor op die laagwaterbrug getref en in die rivier ingedruk het. Hy kon daarin slaag om sowat 1,5 km van die brug uit die vloedwater te kom en hulp by ŉ nabygeleë vulstasie te kry. Die motor se wrak is omstreeks 09:00 gevind, maar daar was geen teken van Madelein nie. ŉ Volskaalse soektog deur die gemeenskap, Tshwane-nooddienste, die polisie se duikeenheid, honde-eenheid en soek-en-reddingseenheid, van so ver as Benoni en Bronkhorstspruit, is van stapel gestuur. Die polisie se lugvleuel was ook by die soektog betrokke. Die soektog het in en langs die Apiesrivier plaasgevind oor ŉ gebied van sowat 13 km, van dié laagwater brug tot waar die rivier in die Bon Accorddam invloei en in die dam van 148 hektaar self. Die soektog is later afgelas nadat dit niks opgelewer het nie. Murray word steeds deur die polisie as vermis beskou. Francis Venter by die Bon Accorddam waar daar vir haar dogter gesoek was. Foto: Phillip Bruwer Francis Venter, Madelein se ma, het nadat die soektog afgelas is vir dae lank langs die rivier geloop en soek na enige tekens van haar dogter. Sy het gehoop haar dogter het iewers uitgespoel en het geheueverlies en selfs dat sy dalk nooit daai noodlottige oggend in die voertuig geklim het nie. “Ek het nog nooit ophou soek na haar nie. Verlede jaar het ek agtergekom Madelein se nommer met haar foto is weer aktief op WhatsApp. Ek het dadelik ŉ boodskap gestuur en gesê ‘Hi hoe gaan dit?’ maar is toe dadelik geblok,” het Venter Vrydag aan Maroela Media gesê. As sy gebel het, het die selfoon dadelik na ŉ outomatiese stemboodskap gegaan. Venter het later die dienste van Leon Nel, ŉ forensiese tegnikus en private ondersoeker, ingewin met die hoop om antwoorde oor haar dogter se verdwyning te kry. “Ek het Woensdag op Facebook ingegaan en gesien iemand het onder Madelein se naam ŉ vreemde boodskap in Zoeloe op haar blad gemaak. Baie van haar vriende het daarop kommentaar gelewer. Ek het nie haar Facebook laat afskakel nie want ek weier om haar dood te laat verklaar tensy ek konkrete DNS-bewyse het dat sy wel dood is,” het Venter gesê. Venter het gesê sy weet nie hoe dit werk dat ŉ selfoon “wat onder water was” weer kon werk nie en dit het weer tot die vrae gelei of haar dogter in die motor was daardie betrokke oggend en wat ook van haar liggaam of handsak kon geword het. “Ek sit steeds sonder antwoorde en het al hoe meer vrae. Die onsekerheid is devastating vir my. Ek is ŉ wrak en ek hou nooit op bid vir my kind nie. Ek hou nooit op glo dat ek eendag in my kind gaan vasloop nie.” Sy het gesê sy het baie respek vir Nel en vandat hy in Januarie na Murray begin soek het, het hy glo meer uitgerig as wat die polisie haar mee kon help. “Elke keer as ek die polisie bel het hulle net gesê daar is geen nuwe verwikkelinge nie.” Venter het gesê Nel kon intussen daarin slaag om die selfoon in ŉ gebied naby Port Elizabeth in die Oos-Kaap op te spoor. Venter het egter gesê sy kan nie meer inligting oor die vordering van die saak bekendmaak nie aangesien dit met die ondersoek kan inmeng. “Ek hoop en bid net dat ek binnekort antwoorde kan kry en dat die waarheid net kan uitkom sodat ek berusting kan vind, want die onsekerheid vreet my op.” Hanco het op sy ma se misterieuse Facebook-plasing kommentaar gelewer en gesê dit is iemand in Brits wat die foon gebruik. “Ek het gebel toe ek sien haar WhatsApp is aktief toe tel iemand op wat klink soos ŉ bruin man. Toe sit hy die foon af en blok my op WhatsApp. Dis die eerste keer wat ek nou sien haar Facebook word ook gebruik,” het hy geskryf. Blackie Swart, ŉ private ondersoeker van Icatch Investigative Consultants, het die volgende moontlike rede vir die plasing gehad. “Die selfoonnommer is heel waarskynlik heruitgereik. Die selfoonnetwerke doen dit nadat ŉ simkaart vir lank onaktief was. Die gebruiker het waarskynlik die nommer in Facebook getik en op haar profiel afgekom. Met die nommer kan die gebruiker haar [Murray] wagwoord kry deurdat Facebook net ŉ pinkode na die selnommer toe stuur om die wagwoord te verander,” het hy geskryf. Die Wonderboompoort-polisie, wat Murray se verdwyning ondersoek, was nie dadelik vir kommentaar beskikbaar nie. Lees alle vorige berigte oor Madelein Murray op Maroela Media.